title: Επαγγελματική εξουθένωση των επαγγελματιών υγείας που εργάζονται στην ΜΕΝΝ, Αίθουσα τοκετών, Χειρουργείο και η απόφαση αποφυγής τεκνοποίησης
title: Professional burnout of health professionals working in the Intensive Care Unity, Delivery room, Surgery and the decision to avoid pregnancy
titleType: AlternativeTitle
Creators: name: Μαλατάνου, Μαρία
Publisher: name: Πανεπιστήμιο Δυτικής Αττικής
Year: 2023
Subjects: Eπαγγελματική εξουθένωση
Eπαγγελματίες υγείας
Κλειστά τμήματα
Απόφαση αποφυγής τεκνοποίησης
ΜΕΝΝ
Αίθουσα τοκετών
Χειρουργείο

description: Εισαγωγή: Η επαγγελματική εξουθένωση αποτελεί μια κατάσταση που πηγάζει από τη χρόνια έκθεση ενός εργαζόμενου σε στρεσογόνες συνθήκες έχοντας ως αποτέλεσμα τη συναισθηματική εξάντληση, την αποπροσωποποίηση και την απουσία κοινωνικής εκπλήρωσης. Η επαγγελματική εξουθένωση έχει επιπτώσεις τόσο στην εργασιακή ζωή, αφού συνδέεται με εργασιακή ανικανοποίηση, όσο και στην καθημερινή ζωή, αφού παρουσιάζονται κόπωση, ανησυχία και αλλαγή συμπεριφοράς. Έχουν διατυπωθεί διάφορες θεωρίες σχετικά με τις αιτίες πρόκλησης επαγγελματικής εξουθένωσης, όπως η θεωρία της κοινωνικής ανταλλαγής και, η πιο γνωστή, η θεωρία Maslach που εξετάζουν τους παράγοντες του επαγγελματικού χώρου που προωθούν την απογοήτευση και εξάντληση ενός εργαζόμενου. Οι επαγγελματίες υγείας αποτελούν μια ομάδα εργαζομένων που βρίσκονται σε αυξημένο κίνδυνο ανάπτυξης επαγγελματικής εξουθένωσης εξαιτίας της φύσης του επαγγέλματος. Η απασχόληση είναι πολύωρη και μάλιστα σε δύσκολα ωράρια εργασίας με αποτέλεσμα την ύπαρξη ελάχιστου ελεύθερου χρόνου για ξεκούραση και επαφή με την οικογένεια. Η συνεχής επαφή με ασθενείς και τους συγγενείς τους, η ενασχόληση με δυσάρεστες καταστάσεις όπως οι σοβαρές ασθένειες και ο θάνατος, καθώς και τα γραφειοκρατικά ζητήματα αποτελούν μερικούς ακόμα από τους σημαντικότερους παράγοντες που συμβάλλουν στην επαγγελματική εξουθένωση. Τα προαναφερθέντα προβλήματα αντιμετωπίζονται σε μεγάλο βαθμό και από μία συγκεκριμένη ομάδα, τους εργαζόμενους σε κλειστά τμήματα (ΜΕΝΝ, χειρουργεία, αίθουσες τοκετού). Σκοπός: Ο σκοπός της παρούσας διπλωματικής εργασίας ήταν η διερεύνηση των επιπέδων επαγγελματικής εξουθένωσης στη συγκεκριμένη ομάδα επαγγελματιών υγείας, δίνοντας έμφαση στην επίδραση αυτής στην απόφαση αποφυγής τεκνοποίησης, υποθέτοντας ότι οι συνθήκες εργασίας και η εξάντληση θα μπορούσαν να εμποδίζουν την επιθυμία απόκτησης παιδιού. Έτσι, πραγματοποιήθηκε ποσοτική ανάλυση και ανάλυση συσχέτισης μετά από χρήση ερωτηματολογίου που απαντήθηκε από 75 επαγγελματίες υγείας, που εργάζονται στα κλειστά τμήματα ενός μεγάλου ιδιωτικού μαιευτηρίου. Αποτελέσματα: Τα αποτελέσματα ανέδειξαν την ύπαρξη υψηλών επιπέδων επαγγελματικής εξουθένωσης που σχετίζεται σε στατιστικά σημαντικό βαθμό με το τμήμα εργασίας ΜΕΝΝ. Η ένταση των συμπτωμάτων της επαγγελματικής εξουθένωσης βρέθηκε ότι φαίνεται να εξαρτάται από το τμήμα της κλινικής στο οποίο εργάζονται. Ειδικότερα, οι εργαζόμενες στο τμήμα ΜΕΝΝ φαίνεται να βιώνουν υψηλότερα αρνητικά συναισθήματα, που σχετίζονται με την επαγγελματική εξουθένωση. Τα χαρακτηριστικά με τα οποία γίνεται αντιληπτή η επαγγελματική εξουθένωση περιλαμβάνουν πολύ συχνά αισθήματα σωματικής και ψυχικής εξάντλησης, απογοήτευσης, έλλειψης αντοχής και ενέργειας και αλλαγή της συμπεριφοράς προς μια πιο απρόσωπη και λιγότερο συναισθηματική αντίδραση απέναντι στους ασθενείς. Η ανάλυση συσχέτισης έδειξε επίσης ότι φαίνεται να υπάρχει στατιστικά σημαντική συμβολή της επαγγελματικής εξουθένωσης στην πρόβλεψη και τη διαμόρφωση απόφασης αποφυγής τεκνοποίησης (Sig=p-value=0,000&lt;0,05). Συμπεράσματα: Συμπερασματικά, είναι σημαντικό να πραγματοποιηθούν μελλοντικά περισσότερες μελέτες για την περαιτέρω διερεύνηση του θέματος της τεκνοποίησης της συγκεκριμένης ομάδας επαγγελματιών υγείας, με έμφαση στους παράγοντες που συμβάλλουν σε αυτή την απόφαση αλλά και σε πιθανά μέτρα καταπολέμησης αυτού του προβλήματος.